ငဝ်းမောင်းစော့ꩻ

ငဝ်းမောင်းစော့ꩻ အကွို့ꩻ(၁)
၁။ ကျူႏလေပ်ကျောင်ꩻဆေင်ႏပဲန် (ပဲန်)၊
ကျူႏဗဲန်ကျောင်ꩻစီႏအွတ်ꩻ(အွတ်ꩻ)
မူႏပေႏအွိုးသူꩻတဖြာꩻ ထွားထွားသွူနီ ဝင်ꩻသꩻဝင်ꩻလဲင်ꩻတရွတ်ꩻနယ်ဟွေး-ဟွေး-ဟွေး။
၂။ မီႏလွေꩻညာꩻထာꩻနဝ်ꩻ အဝ်ႏလိုႏသွꩻ(သွꩻ)၊
ဗေင်ႏထာꩻမီႏခွꩻနဝ်ꩻ အဝ်ႏလိုႏဟွမ်(ဟွမ်)၊
ခိုဗင်ႏနုဲင်းနီ ဟန်ႏနေင်ႏအဝ်ႏလိုႏစွမ်နယ်ဟွေး-ဟွေး-ဟွေး။
၃။ သီမဲန်အုံဗဉ်ႏဗဉ်ႏ နီအဝ်ႏထီႏလꩻ(လꩻ)၊
သီမဲန်အုံဗꩻဗꩻ နီအဝ်ႏထီႏလွေꩻ (လွေꩻ)၊
အွိုးသူꩻအွိုးသူꩻ မူႏယောင်ꩻရေꩻနယ်ဟွေး-ဟွေး-ဟွေး။
၄။ ပွယ်ꩻယိုဟန်ႏနီꩻနဝ်ꩻ ပွယ်ꩻမာꩻကုသိုလ်ႏ(သိုလ်ႏ)၊
ပွယ်ꩻယိုဟန်ႏနီꩻနဝ်ꩻ ပွယ်ꩻကျိုꩻလိုႏဒါႏန(န)၊
မီႏမာꩻပွယ်ꩻနုဲင်းယိုမꩻ အီႏလွစ်လꩻဝွဋ်ဒုက္ခသနယ်ဟွေး-ဟွေး-ဟွေး။
၅။ မောင်းယိုတဆွိုင်ꩻနဝ်ꩻ မောင်းငဝ်းယုံ(ယုံ)
ထုံယိုတဖြုံႏနဝ်ꩻ ထုံငဝ်းသင်ႏ(သင်ႏ)၊
ကောကကျူႏသားနဝ်ꩻ ခွန်ခိုဗင်ႏနယ်ဟွေး-ဟွေး-ဟွေး။
၆။ ထွားစဲင်းစဲင်းနီဟုဲး နင်ꩻယောင်ꩻဆျူႏ(ဆျူႏ)၊
ထွားစဲင်းစဲင်းနီဟုဲး မူႏယောင်ꩻရေꩻ (ရေꩻ)၊
နဝ်ꩻမꩻပွယ်ꩻယိုတဖြုံႏမီႏဝုဲင်ꩻ အီႏတောင်ꩻသေꩻနယ်ဟွေး-ဟွေး-ဟွေး။
၇။ မီႏလွေꩻတဖူꩻဒွါနဝ်ꩻ အဝ်ႏလိုႏကာꩻ(ကာꩻ)၊
မီႏလွေꩻတဖူꩻညာꩻနဝ်ꩻ လိုႏဆဲင်ကယ်(ကယ်)၊
ခိုဗင်ႏနုဲင်းနီ ဟန်ႏနေင်ႏလိုႏလဲန်း လိုꩻမူႏလွိုးအဲးဟယ်နယ်ဟွေး-ဟွေး-ဟွေး။
၈။ လံးတနဝ် ဆို့ꩻမောက်ကြင်ꩻ (ကြင်ꩻ)၊
လံးတထင်ꩻ ဆို့ꩻတခေါ့ꩻ(ခေါ့ꩻ)
မူႏပေႏနုဲင်းသီဟန်ႏနေင်ႏ မီႏသဲင်ꩻလွဉ်နီနဝ်ꩻ အလွိုးရော့ꩻနယ်ဟွေး-ဟွေး-ဟွေး။
၉။ ဗွေႏဗွန်ကျောင်ꩻကီ အဝ်ႏထွားလင်ꩻ(လင်ꩻ)၊
ဗွေႏစင်ꩻကျောင်ꩻကီ အဝ်ႏထွားယောင်ႏ (ယောင်ႏ)၊
တထွားတဝ်းနီ ထွားဒျာႏမူႏလွိုးရောင်ႏနယ်ဟွေး-ဟွေး-ဟွေး။
၁၀။ လိုꩻတရေꩻတလိုႏတဝ်း လိုႏဒျာႏလိုꩻတဲ့ꩻသွီႏ(သွီႏ)၊
ဟန်ႏအိုအွီႏတလိုႏတဝ်း လိုႏဒျာႏဟန်ႏတဲ့ꩻဖြောင်း(ဖြောင်း)၊
သီမီႏသဲင်ꩻလွဉ်ꩻဒါႏငါ ဝေးနီစူအဝ်ႏယောင်းနယ်ဟွေး-ဟွေး-ဟွေး။
၁၁။ ဒုံႏယံယံလုဲး ခွန်ယောင်ꩻတင်ႏ(တင်ႏ)၊
ကျူႏယံယံလုဲး သျင်ႏယောင်ꩻရေꩻ(ရေꩻ)၊
ပွယ်ꩻဟန်ႏနီꩻယို မွိုက်ခွိုက်နီကလွေꩻနယ်ဟွေး-ဟွေး-ဟွေး။
၁၂။ ထီပင်ႏလယ်ႏ ကလုဲးငါႏနဝ်ꩻ လုဲးမဟာႏ(ဟာႏ)၊
ထီသမုဒ္ဒရာႏကလုဲးငါႏနဝ်ꩻ လုဲးမက(က)၊
အခွင်ꩻအရေꩻကလုဲးငါႏနဝ်ꩻ လိုꩻဘဝနယ်ဟွေး-ဟွေး-ဟွေး။
၁၃။ မို့ꩻလောင်းကီသူꩻ ခမ်းခြွိုင်ႏသင်ႏ(သင်ႏ)
ဟံႏလောင်းလယို ဒေႏဖြေင်ꩻလ၀်း(လဝ်း)
ပွယ်ꩻဟန်ႏနီꩻယို တရေꩻလွို နီမွိုးသီးပနံ တအဲန်ထ၀်းနယ်ဟွေး-ဟွေး-ဟွေး။
၁၄။ တထီႏတရွိုꩻ အွီႏစွုမ်ႏဖြုံႏ(ဖြုံႏ)၊
လိုꩻမူႏတဖုံႏ ယံစွုမ်ႏဖြာꩻ(ဖြာꩻ)
နယ်ꩻငါႏဒျာႏ အကွဉ်ကꩻတေား ဝင်ꩻခွမ်ꩻလာꩻနယ်ဟွေး-ဟွေး-ဟွေး။
၁၅။ ထီတဒူန၀်ꩻ ကွိုꩻအခွꩻ (ခွꩻ)၊
လိုꩻခိုလွꩻနဝ်ꩻ ကွိုꩻအဗွန် (ဗွန်)
လိုꩻတကုဲနုဲင်းနီလဲ့ ကွိုꩻအဗွန်နေနေနယ်ဟွေး-ဟွေး-ဟွေး။
၁၆။ ထာꩻခေ့ꩻရစ်ꩻရစ်ꩻ ထွꩻကုဲးလယ်ႏ(လယ်ႏ)၊
တခြာတောႏထဲႏ မေႏခိုးလွင်ꩻ(လွင်ꩻ)၊
နီလိုꩻသီးယို ဖေႏကတိုꩻတက်န၀်ꩻ လိုႏစီꩻကန်ꩻနယ်ဟွေး-ဟွေး-ဟွေး။
၁၇။ အလွီးကဟွမ်ငါႏနဝ်ꩻ ဝင်ꩻဟဲ့ꩻသဲင်ꩻကတိုꩻ(တိုꩻ)၊
အငိုꩻကတန်ငါႏနဝ်ꩻ သဲင်ꩻဟဝ်ပတ္တမျာꩻ(မျာꩻ)၊
လိုꩻသီးယို ကဟဝ်ရက်နဝ်ꩻ ထာꩻရိုꩻသာꩻနယ်ဟွေး-ဟွေး-ဟွေး။
၁၈။ ကဆွာꩻငါႏနဝ်ꩻ သံႏသရာႏ(ရာႏ)၊
ကခြꩻငါႏနဝ်ꩻ စေႏတနာႏ(နာႏ)၊
ကစွယ်ꩻငါႏနဝ်ꩻ မူႏသီဒျာႏနယ်ဟွေး-ဟွေး-ဟွေး။
၁၉။ ခူးဟွမ်ယွီးသား အဝ်ႏခူႏခါႏ (ခါႏ)၊
ခူႏဖဝါႏသား အဝ်ႏရော်ꩻရယ်ꩻ (ရယ်ꩻ)၊
နင်ႏသီးစွိုꩻနဝ်ꩻ ယံလွိုကယ်ꩻနယ်ဟွေး-ဟွေး-ဟွေး။

ငဝ်းမောင်းစော့ꩻ အကွို့ꩻ(၂)
၁။ နီတမွန်ꩻတဝ်းဒဝ် ပျောႏဝင်ꩻခြာ (ခြာ)၊
နီတအွꩻတဝ်းဘီယာ ပျောႏဝင်ꩻခါႏ (ခါႏ)၊
ဝေးနီယို နင်ႏသီမီႏမဲန်အာႏကွိုꩻတဲ့ အဝ်ႏလꩻဒျာႏသနယ်ဟွေး။ (ဟွေး-ဟွေး)
၂။ ဗွေႏဗွန်ကျောင်ꩻကီ အဝ်ႏထွားလင်ꩻ (လင်ꩻ)၊
ဗွေႏစင်ꩻကျောင်ꩻကီ အဝ်ႏထွားယောင်ႏ(ယောင်ႏ)၊
ထွက်ပေႏစွိုꩻယို ကျူႏထာꩻငင်းလဲင်ꩻကောင်ႏသနယ်ဟွေး။(ဟွေး-ဟွေး)
၃။ ညောႏကလွေꩻထာꩻသဲက်သဲက်နဝ်ꩻ ပွိုးထီႏယူး(ယူး)၊
ရူးကလွေꩻထာꩻသျော့သျော့နဝ်ꩻ ပွိုးထီႏဒေႏ(ဒေႏ)၊
နီကလူႏထာꩻဟန်ႏနီꩻနဝ်ꩻ နိဗ္ဗာန်ႏရေႏသနယ်ꩻဟွေး။(ဟွေး-ဟွေး)
၄။ လိုꩻမူႏယိုခါ ကွဉ်နီႏပꩻ (ပꩻ)၊
လိုꩻမူႏယိုခါ ကꩻဆဲင်ꩻဗွို (ဗွို)၊
လွေꩻထာꩻယလဲင်ႏလဲင်ႏ ကီႏလေင်းတွမ်ႏသꩻအင် လဲင်ꩻအဝ်ႏလိုသနယ်ဟွေး။ (ဟွေး-ဟွေး)
၅။ လိုꩻမူႏဟန်ႏလဲင်ႏ ကျွားတွမ်ႏသဲင်ကယ် ကဲဉ်းအာအာ(အာ)၊
လိုꩻမူႏယိုခါ ကျွားတွမ်ႏဖုံႏနဝ်ꩻ ကသံးလွိုင်ႏ (လွိုင်ႏ)၊
ကျွားထꩻတဒါႏတဝ်းတဲင် ပါꩻအုဲင်ႏနွိုင်ႏသနယ်ဟွေး။ (ဟွေး)
၆။ ယွယွသဲင်ꩻဟုဲင်းမွိုးဖြား နာႏဒွိုန်းကအကျိုꩻဘုရာꩻငါ (ငါ)၊
ယွယွကာလုဲင်းဖါဖြား နာႏဒွိုန်းကအကျိုꩻဗွေႏဗွန်ထျꩻ (ထျꩻ)၊
ဝင်ꩻကဝွေႏကုသိုလ်ႏယို ယံကလꩻသနယ်ဟွေး။ (ဟွေး-ဟွေး)
၇။ ကလျားငါႏနဝ်ꩻ အဝ်ႏဒေါသ(သ)၊
ကခွꩻငါႏနဝ်ꩻ အဝ်ႏမေတ္တာႏ (တာႏ)၊
ကစွုမ်းငါႏနဝ်ꩻ စေႏတနာႏသနယ်ဟွေး(ဟွေး-ဟွေး)။
၈။ နီကမာꩻကုသိုလ်ႏ ဟန်ႏနီꩻနဝ်ꩻ ထီႏဒျာႏအကျိုꩻဘဝငါ(ငါ)၊
နီကလူႏထာꩻယိုခါနဝ်ꩻ ထီႏဒျာႏအကျိုꩻ သံႏသရာႏ(ရာႏ)၊
လူႏလဲန်းထွူတဲင် သစ်တဝ်းရင်ꩻရင်ꩻ အကျိုꩻအီႏလꩻဗာႏသနယ်ဟွေး(ဟွေး-ဟွေး)
၉။ လိုꩻပေႏဟန်ႏလဲင်ႏ ဒါႏလိတ်ကဲန်းအာအာ(အာ)၊
လိုꩻပေႏယိုခါ ဒါႏလိတ်ရင်းစွုမ်ႏဖြာꩻ(ဖြာꩻ)၊
ခေတ်ယိုခါနဝ်ꩻ ခေတ်ပညာႏတဲ့ယံငါႏထာꩻသနယ်ဟွေး(ဟွေး-ဟွေး)
၁၀။ နီကမာꩻကုသိုလ်ႏဟန်ႏနီꩻနဝ်ꩻ ထီႏဒျာႏအကျိုꩻ ဘဝငါ(ငါ)၊
နီကလူႏထာꩻယိုခါနဝ်ꩻ ထီႏဒျာႏအကျိုꩻသံႏသရာႏ(ရာႏ)၊
လူႏလဲန်းထွူတဲင် သစ်တဝ်းရင်ꩻရင်ꩻ အကျိုꩻအီႏလꩻဗာႏသနယ်ဟွေး(ဟွေး-ဟွေး)
၁၁။ ကျူႏမွေးမွေးလုဲင်းသွꩻ အွိုးသူꩻမူႏနံꩻအဝ်ႏအုံထွား (ထွား)၊
ကျူႏတဲးတဲးဝါးဝါးလုဲင်းသွꩻ အွိုးသူꩻမဲးရင်း အဝ်ႏအုံယဲင်ꩻ(ယဲင်ꩻ)၊
ပွယ်ꩻမီႏဝုဲင်ꩻမဲ့ꩻ တဖြာꩻဖြာꩻယို နီဟဲ့ꩻသဲင်ꩻသနယ်ဟွေး(ဟွေး-ဟွေး)
၁၂။ ကောင်တန်ထိုထိုနဝ်ꩻ ခဝ်းစေႏတီႏ (တီႏ)၊
ဟန်ႏအွီႏအွီႏနဝ်ꩻ ခဝ်းပွယ်ꩻပင်ꩻ(ပင်ꩻ)၊
ဝေးခွန်သျင်ႏနီယိုနဝ်ꩻ ခဝ်းမူႏနံꩻသနယ်ဟွေး(ဟွေး-ဟွေး)။

ငဝ်းမောင်ႏစော့ꩻအကွို့ꩻ(၃)
၁။ ပွယ်ꩻတန်ဟန်ႏနီꩻယိုနဝ်ꩻ စွိုးခွိုꩻမွူးနီꩻ ဒဲဉ်သီႏဗွေ (ဗွေ)၊
ပွယ်ꩻတန်ဟန်ႏနီꩻယိုနဝ်ꩻ စွုမ်ႏဖြာꩻသီခွေ ပွယ်ꩻကုသိုလ်ႏ (သိုလ်ႏ)၊
ပွယ်ꩻတန်ဟန်ႏနီꩻယိုနဝ်ꩻ ပွယ်ꩻတန်မွူးနီꩻခွိုꩻပအိုဝ်ႏသနယ်ဟွေး(ဟွေး-ဟွေး)။
၂။ ဝါးယွယွသဲင်ကယ်ဟုဲင်းမောင်ႏ မဲ့ꩻတဲင်ကတူႏပꩻ(ပꩻ)၊
အွဉ်ႏစွꩻယွယွသဲင်ကယ်လုဲင်းမောင်ႏ မဲ့ꩻတဲင်ကနောက်ꩻဆဲစ်ꩻ(ဆဲစ်ꩻ)၊
ကနောက်ꩻမီႏဆဲစ်ꩻနဝ်ꩻ အဲန်ထဝ်းလုဲင်ႏသော့ꩻလꩻ(လꩻ)၊
ကတူႏမီႏပꩻနဝ်ꩻ အဲန်ထဝ်းဝင်ꩻကောစာ(စာ)၊
တရော့ꩻတဝ်းမဲ့ꩻ ပြောင်ꩻလွေꩻတွိုႏမွိုင် ဘဝငါသနယ်ဟွေး(ဟွေး-ဟွေး)
၃။ ခေတ်ယိုတဖြုံႏနဝ်ꩻ ခေတ်ပညာႏ(ညာႏ)၊
ခေတ်ယိုတဗာႏနဝ်ꩻ ခေတ်သုတ(တ)၊
ခေတ်ယိုတဖြုံႏ ပေါႏတဒါႏတဝ်းပညာႏနဝ်ꩻ အုံဗာႏဝင်ꩻဆꩻလသနယ်ဟွေး(ဟွေး-ဟွေး)
၄။ ဗုဒ္ဓ ဗုဒ္ဓကရိုꩻနဝ်ꩻ ဗွန်တန်ဟဝ်ငါႏထာꩻ(ထာꩻ)၊
ဘုရာꩻ ဘုရာꩻကရိုꩻနဝ်ꩻ ဗွန်ထိုဟဝ်ငါႏကွေး(ကွေး)၊
နီယိုစွုမ်ႏဖြာꩻ အဝ်ႏလိုႏကိုꩻကွယ်ႏယွုမ်းမွေးမွေးသနယ်ဟွေး(ဟွေး-ဟွေး)
၅။ အင်္ဂလိပ်အမဉ်ꩻကတန်ဗာႏနဝ်ꩻ ကွပ်ပွိုးထာꩻသေပညာႏဉာဏ်ႏ(ဉာဏ်ႏ)၊
အမေႏရိကန်ႏမဉ်ꩻကတန်ဗာႏထာꩻနဝ်ꩻ ကွပ်ပွိုးထာꩻယူႏဝွေႏဖန်ႏဟဝ်(ဟဝ်)၊
ဝင်ꩻတအွꩻတဝ်းဒဝ်နုဲင်းပအိုဝ်ႏ(အိုဝ်ႏ)၊
ဝင်ꩻထာꩻယူႏတသိုႏတဝ်းနုဲင်းနီလိုꩻမျိုꩻ(မျိုꩻ)၊
ဝင်ꩻမဉ်ꩻကတန်ဗာႏထာꩻနဝ်ꩻ ကွပ်ပွိုးဉာဏ်ႏအကျိုꩻသနယ်ဟွေး(ဟွေး-ဟွေး)။
၆။ ဂျပန်ကခြွေဗာႏထာꩻနဝ်ꩻ ကွပ်စွဉ်ႏထာꩻကျိုꩻစာꩻ(စာꩻ)၊
ခမ်ႏကလာꩻကခြွေဗာႏထာꩻနဝ်ꩻ ကွပ်စွဉ်ႏထာꩻချွေတာ(တာ)၊
နီပအိုဝ်ႏယို လိုꩻခြောကအာဗာႏထာꩻနဝ်ꩻ ကွပ်စွဉ်ႏလိုꩻလွꩻအာသနယ်ဟွေး(ဟွေး-ဟွေး)။
၇။ မီႏညီႏညွတ်နဝ်ꩻ ထွုန်ကောင်ပလဲင်ꩻပြင်ꩻ (ပြင်ꩻ)၊
မီႏလွောင်ႏဗူႏဝင်ꩻနဝ်ꩻ စိမို့ꩻပလဲင်ꩻတို(တို)၊
ကွပ်နဝ်ꩻမꩻ နီပအိုဝ်ႏယို လိုႏငါႏလွောင်ႏဗူႏဒုံရပ်ကိုသနယ်ဟွေး(ဟွေး-ဟွေး)
၈။ သေင်ႏတအဲန်ထဝ်းကောင်နဝ်ꩻ တန်ꩻဖိုꩻမပေါႏတန်ႏ(တန်ႏ)၊
ဉာဏ်ႏတအဲန်ထဝ်းလိုꩻနဝ်ꩻ တန်ႏဖိုꩻမပေါႏထွိုက်(ထွိုက်)၊
ကွပ်နဝ်ꩻမꩻ ပညာႏဉာဏ်ႏမျိုꩻ အဝ်ႏလိုႏသွဉ်ဒျာႏတရွိုက်ရွိုက်သနယ်ဟွေး(ဟွေး-ဟွေး)
၉။ လိတ်ကရိုꩻယို နီသီစွုမ်ႏဖြာꩻ အဝ်ႏလိုႏဒါႏ(ဒါႏ)၊
ပညာႏကရိုꩻယို နီသီစွုမ်ႏဖြာꩻ အဝ်ႏလိုႏသွဉ်(သွဉ်)၊
ပညာႏမီႏအဝ်ႏနဝ်ꩻ မာꩻတွိုင်ꩻတဲ့ရော့ꩻ ဒေါ့ꩻတွိုင်ꩻဖြွဉ်သနယ်ဟွေး(ဟွေး-ဟွေး)။
၁၀။ ဗွေႏဗွန်တအဲန်ထဝ်းကျောင်ꩻနဝ်ꩻ ယေန်သူႏငါႏ(ငါႏ)၊
ဆရာႏတအဲန်ထဝ်းကျောင်ꩻနဝ်ꩻ ယေန်သူႏညော်(ညော်)၊
ပွယ်ꩻယိုတဖြုံႏယံကကွုန်ꩻနဝ်ꩻ နီတွိုႏဖျော်သနယ်ဟွေး(ဟွေး-ဟွေး)။
၁၁။ ဆာႏပေႏမို့ꩻလောင်း ကလွိုင်ႏနဝ်ꩻ တထွꩻသဲင်ꩻတဝ်း မွူးတွမ်ႏလာ(လာ)၊
ဖူးဝေးကအာနဝ်ꩻ တထွꩻသဲင်ꩻတဝ်း မာတွမ်ႏဝါꩻ(ဝါꩻ)၊
နီပအိုဝ်ႏယို မီႏတွိုႏအရေꩻနဝ်ꩻ အာႏကွိုꩻဗာႏယင်းဒျာႏ နီတွမ်ႏနာꩻသနယ်ဟွေး(ဟွေး-ဟွေး)။
၁၂။ လိုꩻတရေꩻတလိုႏတဝ်း လိုႏဒျာႏလိုꩻတဲ့ꩻသွီႏ(သွီႏ)၊
ဟန်ႏအိုအွီႏတလိုႏတဝ်း လိုႏဒျာႏဟန်ႏတဲ့ꩻဖြောင်း(ဖြောင်း)၊
သဲင်ꩻထွာလိုꩻတစိုးယို လိုႏငါႏသွုန်ႏသꩻကြောင်းသနယ်ဟွေး(ဟွေး-ဟွေး)။

ငဝ်းမောင်းစော့ꩻ အကွို့ꩻ(၄)
၁။ ရွဉ်တအဲန်ထဝ်းလွေꩻဆေꩻနဝ်ꩻ ပီလိုꩻဗား(ဗား)၊
ပနားတအဲန်ထဝ်း ထမ်ႏထုဲင်နဝ်ꩻ ပီလိုꩻယောင်ႏ(ယောင်ႏ)၊
နီပအိုဝ်ႏယိုနဝ်ꩻ နုဲင်းနဝ်ꩻမွေးတဝ်း ကျံႏတွိုင်ꩻအောင်ႏသနယ်ဟွေး-ဟွေး-ဟွေး။
၂။ နီယေန်ႏကေႏမုꩻယို နီအဝ်ႏလိုႏထိန်ꩻမန်ႏမန်ႏ(မန်ႏ)၊
နီထွုံꩻစံႏယို နီအဝ်ႏလိုႏထိန်ꩻဟဝ်ဟဝ်(ဟဝ်)၊
မီႏတထိန်ꩻတဝ်းနဝ်ꩻ မဲ့ꩻနီပအိုဝ်ႏယို ထွာလို့လိုꩻဖွီဗဝ်သနယ်ဟွေး-ဟွေး-ဟွေး။
၃။ မွူးကထန်ႏနဝ်ꩻ ထန်ႏဖေႏနီနာꩻတာႏ(တာႏ)၊
သာႏသနာႏကလေနဝ်ꩻ လေဖေႏနီနာꩻတွက်(တွက်)၊
အခိန်ႏအဝ်ႏတွင်ꩻ ထာꩻမာꩻမျိုꩻယို လိုႏဆောင်ႏရွက်သနယ်ဟွေး-ဟွေး။
၄။ ခမ်းထီတဖြုံႏယို လိုႏမွေးခွန်သေႏချာႏ(ချာႏ)၊
ဒုံရပ်ရာႏယို လိုႏငါႏလိုꩻတန်ဟဝ်(ဟဝ်)၊
ခွန်မီႏတသေႏချာႏတဝ်း၊ လိုꩻတန်မီႏတဟဝ်တဝ်းနဝ်ꩻ ခမ်းသားထံꩻသာꩻယို မဲ့ꩻထွာလို့လိုꩻစွယ်ꩻဒဝ်သနယ်ဟွေး-ဟွေး-ဟွေး။
၅။ အွိုႏ- နီယိုနဝ်ꩻ သာႏကီႏနွယ်ႏ ခွန်ခွိုꩻဒျာႏ(ဒျာႏ)၊
အွိုႏ- နီယိုနဝ်ꩻ မဟာႏနွယ်ႏခွန်ခွိုꩻရင်ꩻ (ရင်ꩻ)၊
ကွပ်နဝ်ꩻမꩻ နီပအိုဝ်ႏယို လိုႏရက်ဝင်ꩻသနယ်ဟွေး-ဟွေး-ဟွေး။
၆။ အွိုႏ- လိန်ႏမာႏဟဝ်မွေး မူႏပေႏစူလောင်ꩻပနဲန်ႏ(နဲန်ႏ)၊
အွိုႏ- ယေန်ႏကေႏဟဝ်မွေး မူႏပေႏစူခဲန်းအဲန်(အဲန်)၊
ပွယ်ꩻယိုတဖြုံႏမီႏဝုဲင်ꩻနဝ်ꩻ လိုႏသဲင်ꩻအွဉ်ႏဒွိုႏဖေႏခန်း နီမွိုးဒဲဉ်သနယ်ဟွေး-ဟွေး-ဟွေး။
၇။ ဒဲဉ်ကံဒဲဉ်သံလာနဝ်ꩻ ခွꩻငါႏမား(မား)၊
ဒဲဉ်သီႏဒဲဉ်ဟားလာနဝ်ꩻ လျားဒျာႏရင်ꩻ(ရင်ꩻ)၊
ခွန်ပေႏစွိုꩻယိုနဝ်ꩻ ခွꩻခွꩻလျားလျား မဲန်ခွဲးဖူးမူႏနင်ꩻသနယ်ဟွေး-ဟွေး-ဟွေး။
၈။ ကျူႏမွေးမွေးလုဲင်း လိုꩻယွဲးနီဒုံ ခွန်ယောင်ꩻတင်ႏ(တင်ႏ)၊
ကျူႏမွေးမွေးလုဲင်း လိုꩻယွဲးနီဒုံ သျင်ႏယောင်ꩻရေꩻ(ရေꩻ)၊
အွိုးသူꩻ အွိုးသူꩻ မူႏနံꩻနီဒုံ ထွားလွဉ်လွေꩻသနယ်ဟွေး-ဟွေး-ဟွေး။
၉။ အွိုးသူꩻ အွိုးသူꩻ လွိုးပယွုမ်းယွုမ်းအဖြာꩻနဝ်ꩻ မဉ်ꩻနုဲင်းမုဲင်ꩻဒါႏ(ဒါႏ)၊
အွိုးသူꩻ အွိုးသူꩻ အဝ်ႏဝင်ꩻခါႏမဉ်ꩻနုဲင်းမုဲင်ꩻဟောင်း(ဟောင်း)၊
ခိုဗင်ႏစွိုꩻယို ကားကအဝ်ႏ မဲဉ်သေစွဉ်ႏလွဉ်းလွဉ်းသနယ်ဟွေး-ဟွေး-ဟွေး။
၁၀။ မာꩻဒျာႏထာꩻဟဝ် ထိုမ်ႏကုသိုလ်ႏ(သိုလ်ႏ)၊
ကျိုꩻလိုႏဒျာႏထာꩻဟဝ် လူႏဒါႏန(န)၊
ခွိုင်းယိုမာꩻငါ ယံခြွေချံꩻသာႏစွုမ်ႏဘဝသနယ်ဟွေး-ဟွေး-ဟွေး။
၁၁။ ထွားစဲင်းစဲင်းလုဲင်း နာꩻဝင်ꩻခိုအဝ်ႏဒျာႏ အာကာသ(သ)၊
ယဲင်ꩻတနꩻနꩻလုဲင်း နာꩻဝင်ꩻခိုအဝ်ႏဒျာႏ ထာဝကို(ကို)၊
အွိုးယို အွိုးယို နာꩻဝင်ꩻခိုသနယ်ဟွေး(ဟွေး-ဟွေး)။

ငဝ်းမောင်းစော့ꩻ အကွို့ꩻ(၅)
၁။ ကျူႏလေပ်ကျောင်ꩻဆေင်ႏပျန် (ပျန်)၊
ကျူႏဗျန်ကျောင်ꩻမွေႏတောႏ(တောႏ)၊
ပွယ်ꩻဟန်ႏနီꩻယို လိုꩻယွဲးကျူႏထာꩻကသမ်းပျောႏသနယ်ဟွေး-ဟွေး-ဟွေး။
၂။ ပွယ်ꩻဟန်ႏနိꩻယို ပွယ်ꩻပျောႏသွင်ႏ(သွင်ႏ)၊
သဘင်ႏဟန်ႏနီꩻယို သဘင်ႏမွန်းသွိုꩻ(သွိုꩻ)၊
မူႏနံꩻနီဒုံ လွေꩻပဉ်စွိုꩻစွိုꩻသနယ်ဟွေး-ဟွေး-ဟွေး။
၃။ ပွယ်ꩻဟန်ႏနီꩻယို သျင်ႏလောင်ꩻထိုမ်းကာꩻ လောင်ႏလွိုလေ(လေ)၊
ပွယ်ꩻဟန်ႏနီꩻယို သျင်ႏလောင်ꩻထုမ်းသေ လောင်ႏလိုးပျောႏ(ပျောႏ)၊
သျင်ႏလောင်ꩻတပဲ့ꩻနုဲင်းနီ ထီႏမူႏနံꩻတဲင်ပယွုမ်းတောႏသနယ်ဟွေး-ဟွေး-ဟွေး။
၄။ မောင်းယိုတဆွိုင်ꩻ မောင်းငဝ်းယုံ(ယုံ)၊
ထုံယိုတဖြုံႏ ထုံငဝ်းသင်ႏ(သင်ႏ)၊
မူႏနံꩻအွိုးသူꩻတဖြာꩻ ယောင်ꩻရေꩻလွိုးလေတင်ႏသနယ်ဟွေး(ဟွေး-ဟွေး)။
၅။ မူႏနံꩻတရေꩻနုဲင်းသီ အိုမုဲင်ꩻကဝ်ႏ(ကဝ်ႏ)၊
မူႏနံꩻတရေꩻနုဲင်းသီ အဝ်ႏမုဲင်ꩻကို(ကို)၊
ခိုဗင်ႏနုဲင်းနီ လွစ်ထီႏဖိုသနယ်ဟွေး-ဟွေး-ဟွေး။
၆။ ခမ်းလော့တန်ငါႏ ထီထွတ်ꩻမွူး(မွူး)၊
တလီꩻဝွူးသန်ငါႏ သေင်ႏဝင်ꩻလင်ꩻ(လင်ꩻ)၊
သဘာဝဘေꩻနုဲင်းယို ဟဝ်ငမ်းငါႏရင်ꩻရင်ꩻသနယ်ဟွေး(ဟွေး-ဟွေး)။
၇။ နီလိုꩻမျိုꩻယို ဗုဒ္ဓဘာႏသာႏဒျာႏ(ဒျာႏ)၊
နီပအိုဝ်ႏရပ်ယို သာႏသနာႏထွန်ꩻကာꩻ(ကာꩻ)၊
ကွပ်နဝ်ꩻမꩻ နီပအိုဝ်ႏယို ယေန်ႏစွုမ်ႏဖြာꩻဖြာꩻသနယ်ဟွေး(ဟွေး-ဟွေး)။
၈။ မူႏပေႏနုဲင်းသီ မူႏယောင်ꩻတင်ႏ(တင်ႏ)၊
နင်ႏပေႏနုဲင်းသီ နင်ႏယောင်ꩻရေꩻ(ရေꩻ)၊
ခိုဗင်ႏပေါးရင်း စွယ်ꩻကွေꩻကွေꩻ(မွေးဝွေꩻ)သနယ်ဟွေး(ဟွေး-ဟွေး)။
၉။ နီမွိုးသီးပနံနင်ꩻဗွာလွား(လွား)၊
နီဖီသီးပိုမူႏနင်ꩻဗွာလေ(လေ)၊
မဲ့ငါယောင်ꩻရေꩻ လွိုးတခြေသနယ်ဟွေး(ဟွေး-ဟွေး)။
၁၀။ သီကသူႏမွန်းနဝ်ꩻ သူႏဖေႏပါꩻမုဲင်ꩻရင်ႏ(ရင်ႏ)၊
သီကဒင်ႏမွန်းနဝ်ꩻ ဒင်ႏဖေႏပါꩻမုဲင်ꩻရင်ꩻ(ရင်ꩻ)၊
ပါꩻမုဲင်ꩻရင်ႏလဲ့ ဒေါ့ꩻသျင်ꩻသျင်ꩻ(သျင်ꩻ)၊
ပါꩻမုဲင်ꩻရင်ꩻလဲ့ ဒေါ့ꩻစဲင်းစဲင်း(စဲင်း)၊
နီမွိုးသီးပိုခို မဲန်သေလဲန်းသနယ်ဟွေး-ဟွေး-ဟွေး။
၁၁။ သွဉ်ဗာႏတဝ်းလိတ်နဝ်ꩻ သုမ်ꩻစိုးငါႏ(ငါႏ)၊
ဒါႏတဝ်းလိတ်နဝ်ꩻ သုမ်ꩻစိုးမွေး(မွေး)
ကွပ်နဝ်ꩻမꩻ အခိန်ႏအဝ်ႏတွင်ꩻ လိုႏသွဉ်ဝင်ꩻသနယ်ဟွေး-ဟွေး-ဟွေး။
၁၂။ မဲ့ငါတဗူးဗူး ယောင်ꩻရေꩻငါႏ(ငါႏ)၊
ဗုဲင်ႏတူႏတနျာႏနျာႏ ဖုဲင်ႏထွားမွေး(မွေး)၊
တွိုႏဆုဲင်ꩻအီႏထွာ နီမွိုးသီးပနံသနယ်ဟွေး-ဟွေး-ဟွေး။

ငဝ်းမောင်းစော့ꩻ အကွို့ꩻ(၆)
၁။ တင်ꩻကျွစ်အလာနဝ်ꩻ ဝါႏထန်ႏသီႏလအောင်ႏ(အောင်ႏ)၊
တထိန်ႏအလာနဝ်ꩻ မေႏကျောင်ႏပွယ်ꩻတောင်ႏကီꩻ(ကီꩻ)၊
ရီခန်းသီမွိုးဟုဲင်း တောႏလမ်းလွေꩻပျောႏညီꩻတွမ်သနယ်ဟွေး-ဟွေး-ဟွေး။
၂။ စူလောင်ꩻတဒုတ်ဒုတ်နဝ်ꩻ ဝင်ꩻထာꩻကျင်ႏ(ကျင်ႏ)၊
စူလောင်ꩻတဒုတ်ဒုတ်နဝ်ꩻ ခွုမ်နံႏကျ(ကျ)၊
ဟန်ႏနေင်ႏယို သျင်ႏနီမဲန်သဲင်ꩻမာꩻလဲန်း သီမွိုးမသနယ်ဟွေး-ဟွေး-ဟွေး။
၃။ စူလောင်ꩻတဒုတ်ဒုတ် ထောင်းခဲန်ႏဟတ်ꩻ(ဟတ်ꩻ)၊
ခင်ႏအော့ꩻတပြတ်ꩻပြတ်ꩻ တွောင်ထီကုဲင်း(ကုဲင်း)၊
လိုꩻမူႏနုဲင်းသီယို နယ်ꩻငါႏဖြောင်းအိုလုဲင်းသနယ်ဟွေး-ဟွေး-ဟွေး။
၄။ ကျူႏမွေးမွေးလုဲင်း ခွန်ခိုဗင်ႏ(ဗင်ႏ)၊
ကျူႏပျောႏပျောႏလုဲင်း သျင်ႏလိုꩻယွဲး(ယွဲး)၊
ပွယ်ꩻမီႏဝုဲင်ꩻမဲ့ꩻ ဖြေꩻဗဲင်းသီငွဉ်ꩻဟွဲးသနယ်ဟွေး-ဟွေး-ဟွေး။
၅။ ထထီႏတရွိုꩻ အွီႏစွုမ်ႏဖြုံႏ(ဖြုံႏ)၊
လိုꩻမူႏတဖုံႏ ကျွိုက်စွုမ်ႏဖြာꩻ(ဖြာꩻ)၊
အီႏတောႏလမ်းတာႏ လွိုက်တသူႏတသေတဝ်း မစင်းမာꩻသနယ်ဟွေး-ဟွေး-ဟွေး။
၆။ အွိုး- နာꩻအွꩻအွီႏအွီႏဟုဲင်း ဒဝ်သားလိုꩻမွန်တလေ့ꩻပျောႏ(ပျောႏ)၊
အွိုး- အွꩻအွီႏအွီႏဟုဲင်း ဒဝ်သားလိုꩻမောႏခြို့ꩻဝꩻလွင်ꩻ(လွင်ꩻ)၊
အွိုးနဲးအွိုးနဲး ဒဝ်သားပါꩻလွိုးစင်ꩻသနယ်ဟွေး-ဟွေး-ဟွေး။
၇။ အွꩻမွေးမွေးဒဝ်လုဲင်းမောင်ႏ အွိုးဆဲင်ႏဝင်ꩻအဝ်ႏစာ(စာ)၊
အွꩻအာအာဒဝ်လုဲင်းမောင်ႏ အွိုးဝေင်ꩻ ဝင်ꩻအဝ်ႏထုတ်(ထုတ်)၊
မီႏဗွေတနေင်ႏနဝ်ꩻ ပြောင်ꩻလုဲင်ႏသွူကွေးနာꩻနမ်းရုတ်သနယ်ဟွေး-ဟွေး-ဟွေး။
၈။ စူမီကထင်ငါႏနဝ်ꩻ ထံမီꩻတခြာဖူꩻ(ဖူꩻ)၊
အစွူႏကတန်စူꩻငါႏနဝ်ꩻ ရူးတကုဲင်ႏရပ်ခမ်းလျား(လျား)၊
ကကျင်ꩻအာယာမားနဝ်ꩻ လိုꩻယွဲးခေတ်ယိုခါသနယ်ဟွေး-ဟွေး-ဟွေး။
၉။ အွိုး- ယာဖြေင်းလဲ့ စွယ်ꩻသားအဝ်ႏဒျာႏ တဲႏပွိုင်းလဲင်ႏစခါ(ခါ)၊
ယာဗွာလဲ့ စွယ်ꩻသားအာဒျာႏ အခေတ်ယိုခါတွင်ꩻ(တွင်ꩻ)၊
ကစွယ်ꩻလွိုလွိုနဝ်ꩻ တသီႏသေမဉ်ꩻရင်ꩻဟဲ့ꩻယာမားသနယ်ဟွေး-ဟွေး-ဟွေး။
၁၀။ နာꩻကတူႏလဲင်ꩻကြိုႏသွူနဝ်ꩻ အဝ်ႏအွꩻနေဒွိုန်းကဒဝ်နဲ့ဖါ(ဖါ)၊
နာꩻကလူꩻလဲင်ꩻဗွာသွူနဝ်ꩻ အဝ်ႏအွꩻနေဒွိုန်းဘီယာနဲ့ပေါး(ပေါး)၊
သက်တန်ငါႏလဲန်းနဝ်ꩻ ဝင်ꩻသꩻဗဲင်းပိုလီꩻမွိုင်နေားနယ်ဟွေး-ဟွေး-ဟွေး။
၁၁။ အွꩻကွို့ꩻကွိုꩻလုဲင်း နာꩻသက်တဆွာꩻတဝ်းခြာ(ခြာ)၊
အွꩻအာအာလုဲင်း နာꩻစိုးတဆွာꩻတဝ်းဗာႏ(ဗာႏ)၊
နာꩻမဉ်ႏသီမဲ့ꩻ နာꩻယဉ်ꩻလောက်ꩻကာႏသနယ်ဟွေး-ဟွေး-ဟွေး။
၁၂။ လိုꩻပေႏဟန်ႏလဲင်ႏကံႏဟဝ် ပညာႏသွဉ်ဗာႏအာ(အာ)၊
လိုꩻပေႏယိုခါ ကံႏဟဝ်ပျောႏတွမ်ႏဖုန်း(ဖုန်း)၊
ကွယ်ႏတွော့ꩻ အဝ်ႏလိုႏသဲင်ꩻငါႏထာꩻယူႏလိုမ်းသနယ်ဟွေး(ဟွေး-ဟွေး)။

ငဝ်းမောင်းစော့ꩻ အကွို့ꩻ(၇)
၁။ သေင်ႏထို့ကာႏ(ကာႏ)၊ ဝါႏထို့လူး(လူး)၊ လꩻတဝ်းအဝေး လꩻအဖူးသနယ်ဟွေး-ဟွေး-ဟွေး။
၂။ သေင်ႏထို့ကာႏ(ကာႏ)၊ ဝါႏထို့ဒေါင်(ဒေါင်)၊
လꩻတဝ်းနင်ႏအောင်လဲ့ လꩻနင်ႏပွဉ်သနယ်ဟွေး-ဟွေး-ဟွေး။
၃။ ဖိုးထီးသိုမ်ဆီ ဝါးလေပ်ကောင်ပန်ꩻတင်ႏ(တင်ႏ)၊ ဖိုးဒင်ႏသိုမ်ဆီဝါးလေပ်ကောင်လွယ်မော်ꩻ(မော်ꩻ)၊ နီမွိုးသီးပနံယောင်ꩻရေꩻဟဲ့ꩻနင်ႏချော်ꩻသနယ်ဟွေး-ဟွေး-ဟွေး။
၄။ ဝါးလွီးတူးတူး ဖွို့သေင်ႏသဲင်(သဲင်)၊
ဝါးကဲင်ဖြောင်းဆွာꩻ ဖွို့တယံꩻ(ယံꩻ)၊ မူႏသူႏတဖြာꩻ ယောင်ꩻရေꩻလွိုးမူႏနံꩻသနယ်ဟွေး-ဟွေး-ဟွေး။
၅။ ဖိုးထေင်းနုံꩻ တထီႏချာတဝ်းအနုံꩻ(နုံꩻ)၊
လိုꩻထေင်းကံႏ တထီႏချာတဝ်းအကံႏ(ကံႏ)၊
လိုꩻခိုနုဲင်းနီ ဗေင်ႏထွိုင်ႏသေဝွေါ့အံႏသနယ်ဟွေး-ဟွေး-ဟွေး။
၆။ ယောင်ꩻရေꩻငါႏနုဲင်းနဝ်ꩻ တနꩻသဲင်ꩻမား ပါꩻမုဲင်ꩻအပိုမူႏ(မူႏ)၊ ယောင်ꩻဆျူႏငါႏနုဲင်းနဝ်ꩻ တနꩻသဲင်ꩻမား ပါꩻမုဲင်ꩻအပိုဟောင်း(ဟောင်း)၊ အင်သဲင်ꩻနာꩻဖြောင်း ဖြေႏနယ်မွိုင်နယ်ဟွေး-ဟွေး။
၇။ သရဗီး လစ်ꩻဆီပုဲင်တဖြုံႏ အထဝမုဲင်ꩻကိုဒါႏ(ဒါႏ)၊ အက္ခရာႏလစ်ꩻဆီပုဲင်တဖြုံႏ အထဝမုဲင်ꩻကိုဟောင်း(ဟောင်း)၊ အင်သဲင်ꩻနာꩻဖြောင်း ဖြေႏနယ်မွိုင်နယ်ဟွေး-ဟွေး-ဟွေး။
၈။ လိတ်ပါဠိတောႏယို အွဉ်ႏလဲန်းအတီႏမုဲင်ꩻလဲင်ႏရပ်(ရပ်)၊ လိတ်ပိဋကတ်ယို ဒင်ႏလဲန်းသင်္ဂါႏယနာႏမုဲင်ꩻလဲင်ႏဟောင်း(ဟောင်း)၊ အင်ဗဲင်းသီဖြောင်း ဖြေႏနယ်မွိုင်သနယ်ဟွေး။
၉။ ထွီႏလဲ့ရိုꩻဒျာႏအနမ်း အာႏရဲင်ꩻအဝ်ႏ(အဝ်ႏ)၊
ညောဝ်ႏလဲ့ရိုꩻဒျာႏအနမ်း အာႏရဲင်ꩻတန်(တန်)၊
တဲးတဲးတဲ့ အာႏရဲင်ꩻကရိုꩻနဝ်ꩻ တထွꩻသဲင်ꩻတဝ်း ကေတွမ်ႏထံသနယ်ဟွေး။
၁၀။ နာႏထီႏလေႏကြွို့ꩻလိန်ႏညောင်ႏ နာꩻထင်းလဲန်းကွီႏကျောင်ႏရိုꩻအတန်(တန်)၊ နာꩻထီႏလေႏကြွို့ꩻထံ နာꩻထင်းလဲန်းချင်ႏသေ့ꩻ ရိုꩻအဗွုင်း(ဗွုင်း)၊
လိုꩻပညာႏဆေꩻနုဲင်းနာꩻယို ဒေါ့ꩻထာꩻပါꩻမုဲင်ꩻလေႏကီးယွုမ်းသနယ်ဟွေး-ဟွေး-ဟွေး။
၁၁။ ခယ်ႏရွဉ်ကလွိုင်ႏနဝ်ꩻ ကွပ်ထာꩻဆေ့ရေး အရင်ꩻထွာ(ထွာ)၊ ကလာꩻရွဉ်ကလာနဝ်ꩻ ကွပ်ထာꩻချွေတာ အရင်ꩻတယ်ႏ(တယ်ႏ)၊ နီခမ်းကိုယို စီꩻပွာꩻရေꩻနဝ်ꩻ တထွꩻတဝ်း ကလာꩻတွမ်ႏခယ်ႏနယ်ဟွေး-ဟွေး-ဟွေး။
၁၂။ လိုꩻမျိုꩻတွမ်ႏတမျိုꩻ ကတွိုက်ꩻခꩻလွဝင်ꩻနဝ်ꩻ အကျိုꩻအဝ်ႏထာꩻမုဲင်ꩻဟာ(ဟာ)၊ တဖြာꩻတွမ်ႏတဖြာꩻခါ ကရွို့ꩻမာႏလွဝင်ꩻနဝ်ꩻ အကျိုꩻအဝ်ႏထာꩻမုဲင်ꩻနဲး(နဲး)၊
ကဲန်းယူႏတဲးတဲးဖြေႏစံꩻမွိုင်နယ်ဟွေး-ဟွေး-ဟွေး။
၁၃။ နီခမ်းကိုယို ကကေန်ꩻဗာႏနဝ်ꩻ ကွပ်စွဉ်ႏညီႏတဝ်းဒျာႏ(ဒျာႏ)၊ နီခမ်းကိုယို ကခြောဗာႏနဝ်ꩻ ကွပ်စွဉ်ႏရွို့ꩻမာႏဝင်ꩻ(ဝင်ꩻ)၊
မီႏတယွုမ်းတဝ်း ချꩻခြွိုင်းလက်နက် အုံသျင်ꩻသျင်ꩻစံꩻမွိုင်နယ်ဟွေး-ဟွေး-ဟွေး။

ငဝ်းမောင်းစော့ꩻ အကွို့ꩻ(၈)
၁။ ဗေဟံႏတခူꩻ ထွာတဝ်းနံးမန်ꩻယံ(ယံ)၊
ထေင်နံတခူꩻ ထွာတဝ်းနံးမန်ꩻအွီႏ(အွီႏ)၊
တမွိုးနင်ꩻသီ အုံဗꩻစွဉ်ႏထာꩻလဲ့ ဝေးနီအဝ်ႏထီႏထီႏသနယ်ဟွေး-ဟွေး-ဟွေး။
၂။ လူႏသွော့ရုဲင်းရုဲင်း ယံချံꩻသာႏ(သာႏ)၊
လူႏသွော့ခိန်ႏခါႏ ယံခြွေလွဉ်(လွဉ်)၊
ဒါႏနအာမꩻ နိဗ္ဗာန်ႏတဖူꩻဖြောင်သနယ်ဟွေး-ဟွေး-ဟွေး။
၃။ ဆွတွမ်ႏနားရီႏအောရဲန်း အငိုꩻတန်(တန်)၊
ဆွတွမ်ႏစူသွို့ꩻကွင်ꩻယံ အငိုꩻတန်ႏ(တန်ႏ)၊
ထွက်ပေႏစွိုꩻယို နွို့ပွယ်ꩻဟန်ႏနီꩻသမ်းပျောႏသွင်ႏသနယ်ဟွေး-ဟွေး-ဟွေး။
၄။ ဆာႏပေႏဗုတ်ဗိတ်ဗုတ်ဗိတ် သဲင်ꩻတွို့ꩻနဝ်(နဝ်)၊
ဆာႏပေႏတဆဝ် သဲင်ꩻတွို့ꩻထင်ꩻ(ထင်ꩻ)၊
ထွက်ပေႏစွိုꩻယို ပျောႏဒျာႏသျင်ꩻသျင်ꩻအပဲစ်ကင်ꩻသနယ်ဟွေး-ဟွေး-ဟွေး။
၅။ မောင်းမွူးတဆွိုင်ꩻ အငဝ်းသင်ႏ(သင်ႏ)၊
ယာကင်ႏတဖြုံႏ အငဝ်းယုဲင်(ယုဲင်)၊
ထွက်ပေႏစွိုꩻယို နွုမ်ꩻလဲန်းမွန်းလွီးတလီꩻသုဲင်သနယ်ဟွေး-ဟွေး-ဟွေး။
၆။ မဉ်ႏကျင်ꩻဒဝ်နဝ်ꩻ ရောႏဂါႏအာ(အာ)၊
မဉ်ႏစွယ်ꩻယာနဝ်ꩻ သွီႏယာႏသေ့ꩻ(သေ့ꩻ)၊
ထွက်ပေႏစွိုꩻယို စွယ်ꩻတဝ်းထာꩻမုဲင်ꩻမုဲင်ꩻ ကျူႏတလေ့ꩻသနယ်ဟွေး-ဟွေး-ဟွေး။
၇။ လိုꩻတန်ကလူꩻမဉ်ႏလုံꩻနဝ်ꩻ အဝ်ႏသော့ꩻသွူႏ(သွူႏ)၊
လိုꩻပေႏဟို့ꩻမီႏပူႏနဝ်ꩻ အဝ်ႏသော့ꩻယဲ့(ယဲ့)၊
မူႏနံꩻစွိုꩻသူꩻစွယ်ꩻနီ သꩻအီႏထဲ့သနယ်ဟွေး-ဟွေး-ဟွေး။
၈။ စူနုံတသီးသီး ဝုဲင်ႏဘုရာꩻ(ရာꩻ)၊
စူယာꩻတသီးသီး ဝုဲင်ႏဗွေႏဗွန်(ဗွန်)၊
မူႏနံꩻတရေꩻသူꩻနဝ်ꩻ မူႏနီဒုံသနယ်ဟွေး-ဟွေး-ဟွေး။
၉။ မာꩻတွမ်ႏနာꩻနီႏဒွေါင်ႏဒွေါင်ႏ အိုမုဲင်ꩻကဝ်ႏ(ကဝ်ႏ)၊
မာꩻတွမ်ႏနာꩻဆဲင်ꩻတကယ်ကယ် အဝ်ႏမုဲင်ꩻကို(ကို)၊
ထွက်ပေႏနုဲင်းနီမထီႏဖိုသနယ်ဟွေး-ဟွေး-ဟွေး။
၁၀။ ဗွေႏသျင်ႏတသီးသီး လယ်ႏကျောင်ꩻလင်ꩻ(လင်ꩻ)၊
ဗွေႏစင်ꩻတသီးသီး လယ်ႏကျောင်ꩻသောင်(သောင်)၊
ထွက်ပေႏစွိုꩻယိုဟန်ႏနီꩻ ပျောႏပျောႏရောင်သနယ်ဟွေး-ဟွေး-ဟွေး။
၁၁။ ထီတဒူနဝ်ꩻ ထီႏတဝ်းအကင်(ကင်)၊
လိုꩻမူႏယောင်ꩻယံ ထီႏတဝ်းအသꩻ(သꩻ)၊
ခိုဗင်ႏစွိုꩻယို ထီႏနာꩻမဲန်လောႏခြꩻသနယ်ဟွေး-ဟွေး-ဟွေး။
၁၂။ မောက်ꩻစောက်ꩻရာႏစီ ကရဆျာႏ(ဆျာႏ)၊
မောက်ꩻကီကာႏရာႏမဉ် ကရနွိုး(နွိုး)၊
လိုꩻမူႏနုဲင်းနာꩻ ရမောင်ႏမွိုးသနယ်ဟွေး-ဟွေး-ဟွေး။

ငဝ်းမောင်းစော့ꩻ အကွို့ꩻ(၉)
၁။ သဲင်ꩻယွယွလုဲင်းမူႏ အုံပွေါးခွန်ခိုဗင်ႏ(ဗင်ႏ)၊
သဲင်ꩻယွယွလုဲင်းနင်ႏ အုံပွေါးသျင်ႏလိုꩻယွဲး(ယွဲး)၊
မဲ့ꩻနီသဲင်ꩻသွိုလွဝင်ꩻတဆင်ႏယိုနဲးနယ်ဟွေး-ဟွေး-ဟွေး။
၂။ လိုꩻခိုတခြေားတဝ်း ခြေားလွုမ်ꩻလိုꩻခို စွို့ꩻထာꩻယူႏ(ယူႏ)၊
လိုꩻမူႏတခြေားတဝ်း ခြေားလွုမ်ꩻလိုꩻမူႏ လိန်ႏမာႏသေ(သေ)၊
ကွပ်နဝ်ꩻမꩻ စဉ်ꩻစာꩻငါႏပုဲင်ႏဒွုမ် တောႏလမ်းမွိုင်မွိုင်ခန်း ဝေးသျင်ႏခွေနယ်ဟွေး-ဟွေး-ဟွေး။
၃။ သဲင်ꩻလိုꩻတစိုး အဝ်ႏလိုႏလူႏတန်တန်(တန်)၊
သဲင်ꩻလိုꩻတပန် အဝ်ႏလိုႏလူႏကုဲင်းကုဲင်း(ကုဲင်း)၊
မီႏလူႏတန်တန်မဲ့ငါလုဲင်း(လုဲင်း)၊
မီႏလူႏကုဲင်းကုဲင်း မဲ့ငါပွင်ႏ(ပွင်ႏ)၊
မီႏတွိုႏဆုဲင်ꩻဆုဲင်ꩻ ခွေတွမ်ႏတမွိုးနာꩻ အွဉ်ႏဗုဲင်ညီꩻဝင်ꩻ ပိုခိုသျင်ႏမုဲင်ꩻနဲးတနော့နော် ဟွေး-ဟွေး-ဟွေး။
၄။ မောင်းငဝ်းမီႏသင်ႏ သꩻတဖုံ(ဖုံ)၊
ထုံငဝ်းမီႏသင်ႏ သꩻတနွော့ꩻ(နွော့ꩻ)၊
မောင်ꩻငါႏလဲန်း မူႏပေႏယောင်ꩻရေꩻလွဉ်ဗော့ꩻဗော့ꩻသနယ်ဟွေး-ဟွေး-ဟွေး။
၅။ ပွယ်ꩻဟန်ႏနီꩻယို ပွယ်ꩻလူႏတန်ꩻ(တန်ꩻ)၊
လံꩻတန်ဟန်ႏနီꩻယို လံꩻကုသိုလ်ႏ(သိုလ်ႏ)၊
ခမ်းမျတ်နိဗ္ဗာန်ႏ ယံကတွိုႏမုဲင်ꩻနဲးတနော့နော် ဟွေး-ဟွေး-ဟွေး။
၆။ ထထီႏကွေးလုံ ဝင်ꩻစာဆေꩻသီႏသဲင်ႏ(သဲင်ႏ)၊
ထထီႏတခဲင်ႏ ဝင်ꩻစာဆေꩻတောင်ႏကီꩻ(ကီꩻ)၊
ဝေးနီမီႏတောႏလမ်းမဲ့ꩻ တွမ်ႏဖူးမူႏနင်ႏသီ ဖြေꩻလူႏညီꩻသနယ်ဟွေး-ဟွေး-ဟွေး။
၇။ ဝါးလွီးတူးတူး အဝ်ႏဖြေင်ꩻအွိုးကောင်ခါႏ(ခါႏ)၊
စောက်အာႏအက်အက် အဝ်ႏသင်ႏအွိုးကောင်နာ(နာ)၊
ပွယ်ꩻဟန်ႏနီꩻယို သျင်ႏနီဝင်ꩻမူႏလဲ့ အဝ်ႏပါပါသနယ်ဟွေး-ဟွေး-ဟွေး။
၈။ အခိုလဲ့ ပဉ်စွိုꩻစွိုꩻ အဝ်ႏအုံကျူႏ(ကျူႏ)၊
အမူႏလဲ့ ပဉ်စွိုꩻစွိုꩻ အဝ်ႏအုံထွား(ထွား)၊
ဗွာလွားသီးဝင်ꩻခို အဝ်ႏအွိုးယိုသနယ်ဟွေး-ဟွေး-ဟွေး။
၉။ ကျောင်ꩻတန်ဖဲ့ꩻနဝ် ဆို့ꩻမောက်ကြင်ꩻ(ကြင်ꩻ)၊
ကျောင်ꩻတန်ထျꩻထင်ꩻ ဆို့ꩻမောက်ꩻမွန်ႏ(မွန်ႏ)၊
ခြို့ꩻဒျာႏထာꩻရာႏရာႏ ယွူးတေားဝေးနီနွန်ႏသနယ်ဟွေး-ဟွေး-ဟွေး။
၁၀။ လိုꩻဖြားသက်တန် အုံစို့ꩻမေႏ(မေႏ)၊
လိုꩻပေႏနဲန်းသား ဗေင်ႏသော့ꩻတွေ(တွေ)၊
မူႏယောင်ꩻရေꩻအွိုးသူꩻတဖြာꩻနဝ်ꩻ အုံပွေါးခွေသနယ်ဟွေး-ဟွေး-ဟွေး။
၁၁။ ယို့သီးအမျိုꩻ ထင်ႏသေင်ႏဒါႏ(ဒါႏ)၊
ချာႏသီးအမျိုꩻ ထင်ႏသေင်ႏရုဲင်း(ရုဲင်း)၊
ထွက်ပေႏစွိုꩻယို ကျူႏထာꩻကုဲင်းသနယ်ဟွေး-ဟွေး-ဟွေး။
၁၂။ မို့ꩻလောင်းအွိုးကီ အာလွုမ်ꩻဆာႏ(ဆာႏ)၊
ထီသမုဒ္ဒရာႏကို အာလွုမ်ꩻထပေႏမျိုꩻ(မျိုꩻ)၊
ပွယ်ꩻတကာႏဟန်ႏနီꩻယို အာလွုမ်ꩻကုသိုလ်ႏကျိုꩻသနယ်ဟွေး-ဟွေး-ဟွေး။

ငဝ်းမောင်းစော့ꩻ အကွို့ꩻ(၁၀)
၁။ ဝါးလွီးမွူးကြိုႏကြိုႏ ခို့ꩻအပို(ပို)၊
ဝါးကီႏချိုချို ခို့ꩻအပေႏ(ပေႏ)၊
နီသွဉ်းသီးယို လူႏတန်ꩻဒျာႏသေႏသေႏသနယ်ဟွေး-ဟွေး-ဟွေး။
၂။ မာꩻလဲန်းဒါႏန နာႏသွူအကျိုꩻ လိုႏလိုꩻပိုႏ(ပိုႏ)၊
မာꩻလဲဉ်းကုသိုလ်ႏ နာꩻသွူအကျိုꩻ လိုႏလိုꩻလွို(လွို)၊
ပွယ်ꩻယိုမီႏဝုဲင်ꩻ တမွိုးနင်ꩻသီ သဲင်ꩻအုံဗာႏနီလမ်းကိုသနယ်ဟွေး-ဟွေး-ဟွေး။
၃။ လိုꩻလွူးနမ်းနဝ်ꩻ မဲဉ်လꩻရွဉ်တွမ်ႏခံꩻ(ခံꩻ)၊
မဲးရင်းမူႏနံꩻနဝ်ꩻ မဲဉ်လꩻခြွိုင်းခြိုꩻအငိုꩻတန်(တန်)၊
မူႏသီးမီႏမဲဉ်လꩻမွေးလဲ့ သဲင်ꩻမာꩻခန်းသွော့ နီမွိုးသီးပနံမွိုင်နယ်ဟွေး-ဟွေး-ဟွေး။
၄။ အုံယေန်ငါႏမွုန်းထာꩻလုဲင်း မဲ့ꩻဝင်ꩻရိုꩻလိုꩻသေ့ꩻ(သေ့ꩻ)၊
အုံတေ့ꩻငါႏမွုန်းထာꩻဟုဲင်း မဲ့ꩻဝင်ꩻရိုꩻလိုꩻထွိုင်း(ထွိုင်း)၊
ထွက်ပေႏစွိုꩻယိုတဲး ပျောႏဒျာႏတွမ်ႏထုံတဗွိုင်းဗွိုင်းသနယ်ဟွေး-ဟွေး-ဟွေး။
၅။ မာꩻမွေးမွေးလုဲင်း ခွန်ခိုဗင်ႏ(ဗင်ႏ)၊
မာꩻသွင်ႏသွင်ႏလုဲင်းသျင်ႏလိုꩻယွဲး(ယွဲး)၊
မဉ်ႏတွိုႏနေင်ႏလေမဲ့ꩻ ပျောႏညီႏယင်းလွဝင်ꩻသွူနဲးတနော့နော် ဟွေး-ဟွေး-ဟွေး။
၆။ ထွားစဲင်းစဲင်းလုဲင်း နင်ꩻလွိုးလꩻ(လꩻ)၊
ယဲင်ꩻတနꩻနꩻလုဲင်း မူႏလွိုးလေ(လေ)၊
ထွက်ပေႏစွိုꩻယို ကျူႏထာꩻကသမ်းပြေသနယ်ဟွေး-ဟွေး-ဟွေး။
၇။ သီဖါကလွူးနာꩻနဝ်ꩻ ခမ်ႏလို့ဥစ္စာႏအစွိုးစွိုး(စွိုး)၊
သီမွိုးကလွူးနာꩻနဝ်ꩻ ခံႏလို့ပစ္စေꩻအမျိုꩻမျိုꩻ(မျိုꩻ)၊
အဝ်ႏကုဲင်သျင်ႏနီအီႏလွူးနာꩻနဝ်ꩻ ထူႏသဲင်ꩻဒျာႏသွော့ သီမွိုးလမ်းကို ခွိုင်းတခြိုꩻနယ်ဟွေး-ဟွေး-ဟွေး။
၈။ ပအိုဝ်ႏခမ်းတွို့ꩻနဝ်ꩻ နွေႏသားပဉ်ဒုံဒုံ(ဒုံ)၊
ပအိုဝ်ႏလွယ်လု့နဝ်ꩻ နေင်းသားပဉ်အွိုင်ႏအွိုင်ႏ(အွိုင်ႏ)၊
လုပ်ꩻလုဲင်းမာꩻလုဲင်း နယ်ႏပင်လောင်ꩻယို ပအိုဝ်ႏပွိုင်ႏသနယ်ဟွေး-ဟွေး-ဟွေး။
၉။ လိုꩻယွဲးတဖုံႏနဝ်ꩻ ဘွဲ့သားပါသော့ꩻခွိုင်းမုဲင်ꩻဖြာꩻ(ဖြာꩻ)၊
လိုꩻယွဲးတရျာꩻနဝ်ꩻ ဘွဲ့သားပါသော့ꩻခွိုင်းမုဲင်ꩻဆီ(ဆီ)၊
လိုꩻယွဲးတဖုံႏနဝ်ꩻ ဘွဲ့သားအလွိုးပါတဝ်းတဖြာꩻဖြာꩻ(ဖြာꩻ)၊
လိုꩻယွဲးတရျာꩻနဝ်ꩻ ဘွဲ့သားအလွိုးတပါသော့ꩻတဝ်းအီ(အီ)၊
ပညာႏသားဆေ့ꩻငါႏ တပ်ကော့ꩻတဝ်းခမ်းထီသနယ်ဟွေး-ဟွေး-ဟွေး။
၁၀။ ဝင်ꩻရွဉ်ကလွိုင်ႏနဝ်ꩻ လွိုင်ႏဒျာႏတွမ်ႏပညာႏ(ညာႏ)၊
ဝင်ꩻဥစ္စာႏကလွိုင်ႏနဝ်ꩻ လွိုင်ႏဒျာႏတွမ်ႏထာꩻသေ(သေ)၊
ပညာႏထာꩻသေ မီႏအဲန်ထဝ်းနဝ်ꩻ ဘဝယို တပ်ကော့ꩻတဝ်းထာꩻခြွေသနယ်ဟွေး-ဟွေး-ဟွေး။
၁၁။ ပွယ်ꩻဟန်ႏနီꩻယို ကွီဒျာႏနိဗ္ဗာန်ႏ ပွယ်ꩻထာꩻလူႏ(လူႏ)၊
ပွယ်ꩻဟန်ႏနီꩻယို ကော့ꩻဒျာႏထာꩻရျူႏ ပွယ်ꩻကံကျင်ꩻ(ကျင်ꩻ)၊
ပွယ်ꩻဟန်ႏနီꩻယို ထိုမ်ႏဒျာႏကုသိုလ်ႏရိုꩻရိုꩻ ပွယ်ꩻဖြွောင်ႏသျင်ꩻသနယ်ဟွေး-ဟွေး-ဟွေး။ခွန်ကုဝေ-မုဲင်းကောင်၊ ဘာႏသာႏရေꩻငဝ်းမျိုꩻစွုမ်ႏမဲ့ငါ-၁၁၂/၁၃၇/၁၄၀/၁၄၄/၁၄၇/၁၅၀/၁၅၁

အာႏကွိုꩻ

ကဏ္ဍ:ဘာႏသာႏငဝ်းငွါ